钦定古今图书集成/理学汇编/文学典/第205卷
## 钦定古今图书集成/理学汇编/文学典/第205卷

| 钦定古今图书集成 理学汇编 第二百五卷 |

| |

钦定古今图书集成理学汇编文学典

第二百五卷目录

诗部纪事三

文学典第二百五卷

《北齐书》：崔㥄、傅㥄子瞻，为相府中兵参军，转主簿。世
宗崩，秘未发丧。显祖命瞻兼相府司马使邺。魏孝静
帝以人日登云龙门，其父㥄侍宴，又敕瞻令近御坐，
亦有应诏诗。问邢邵等曰：“此诗何如？”其父咸云：“㥄博
雅弘丽，瞻气调清新，并诗人之冠。”䜩罢，共嗟赏之，咸
云“今日之䜩，并为崔瞻父子。”

《荀仲举传》：仲举与赵郡李概交款，概死，仲举因至其
宅，为五言诗十六韵以伤之，词甚悲切，世称其美。
《古道子传》：萧悫工于诗咏，悫曾秋夜赋诗，其两句云：
“芙蓉露下落，杨柳月中疏。”为知音所赏。

《虞文伟传》：文伟子恭道，恭道子询祖，有文集十卷，皆
致遗逸。尝为赵郡王妃郑氏制挽歌词，其一篇云：“君
王盛海内，伉俪尽寰中。女仪掩郑国，嫔容映赵宫。春
艳桃花水，秋度桂枝风。遂使丛台夜，明月满床空。”
《张宴之传》：文宣为高阳王纳宴之女为妃，令赴晋阳
成礼。宴之后园陪䜩，坐客皆赋诗。宴之诗云：“天下有
道，主明臣直。虽休勿休，永贻世则。”文宣笑曰：“得卿箴
讽，深以慰怀。”

《陆卭传》：卭历中书舍人，兼中书郎中，以本职兼太子
洗马。自梁魏通和，岁有交聘，卭每兼官，燕接在帝席。
赋诗卭必先成，虽未能尽工，以敏速见美。
《魏收传》：魏帝曾季秋大射，普令赋诗。收诗末云：“‘尺书
征建邺，折简召长安’。文襄壮之，顾诸人曰：‘在朝今有
魏收，便是国之光采。雅俗文墨，通达纵横。我亦使子
才子昇’。”时有所作，至于词气，并不及之。“吾或意有所
怀，忘而不语，语而不尽，意有未及，收《呈草》皆以周悉，
此亦难有。”

《元晖业传》：“晖业字绍远，魏景穆皇帝之元孙。少险薄，
多与寇盗交通。长乃变节，涉经史，亦颇属文，而慷慨
有志节。历位司空太尉，加特进，领中书监，录尚书事。
文襄尝问之曰：‘比何所披览’？对曰：‘数寻伊霍之传，不
读曹马之书’。晖业以时运渐谢，不复图全，唯事饮啖，
一日一羊，三日一犊。又尝赋诗云：‘昔居王道泰，济济’”
富群英。今逢世路阻，狐兔郁纵横。

《祖珽传》：“时神武送魏兰陵公主出塞嫁蠕蠕，魏收赋
《出塞》及公主远嫁诗二首，珽皆和之，大为时人传咏。”
《李玙传》：“玙弟瑾，字道瑜，名在魏书。才识之美，见称当
代。瑾六子：彦之、倩之、寿之、礼之、行之、凝之，并有器望。”
行之与兄弟深相友爱。又风素夷简，为士友所称。范
阳卢思道是其舅子，尝赠诗云：“水衡称逸人，潘阳有
世亲，形骸预冠盖，心思出风尘。”时人以为实录。
《郑述祖传》：述祖从子元礼，字文规，少好学，爱文藻，有
名望。世宗引为馆客，历太子舍人。崔昂妻即元礼之
姊也。魏收又昂之妹夫，尝持元礼数篇诗示卢思道，
乃谓思道云：“看元礼比来诗咏，亦当不减。魏收。答云：
‘未觉元礼贤于魏收，但知妹夫疏于妇弟’。”

《周书武帝本纪》：“天和元年正月辛巳，露寝，成幸之，令
群臣赋古诗，京邑耆老并预会焉，颁赐各有差。”
《高琳传》：“孝闵帝践祚，琳进爵犍为郡公，邑一千户。武
成初，从贺兰祥征吐谷浑，以勋别封一子许昌县公，
邑一千户，除延州刺史。又从柱国豆卢宁讨稽胡郝
阿保、刘桑德等，破之。二年，文州氐酋反，诏琳率兵讨
平之。”师还，帝宴群公卿士，仍命赋诗言志。琳诗末章
云：“寄言窦车骑，为谢霍将军。何以报天子，沙漠静妖
氛。”帝大悦曰：“獯猃陆梁，未时款塞。卿言有验，国之福
也。”

《刘璠传》：“璠少慷慨，好功名，志欲立事边城不乐，随牒
平进。会宜丰侯萧循出为北徐州刺史，即请为其轻
车府主簿，兼记室参军，又领刑狱。循为梁州，除信武
府记室参军，领南郑令，又板为中记室，补华阳太守。
属侯景度江，梁室大乱，循以璠有才略，甚亲委之。时
寇难繁兴，未有所定，璠乃喟然赋诗以见志。其末章”
曰：“随会平王室，夷吾匡霸功。虚薄无时用，徒然慕昔
风。”

《元伟传》：“伟性温柔，好虚静，居家不治生业，笃学爱文，
政事之暇，未尝弃书。谨慎小心，与物无忤，时人以此
称之。初自邺还也，庾信赠其诗白：虢亡垂棘反，齐平
宝鼎归。”其为辞人所重如此。

《韦敻传》：“敻所居之宅，枕带林泉，敻对翫琴书，萧然自
乐，时人号为居士焉。至有慕其闲素者，或载酒从之敻亦为之尽欢，接对忘倦。明帝即位，礼敬逾厚，乃为
诗以贻之曰：‘六爻贞遁出，三辰光少微。颍阳让逾远，
沧洲去不归。香动秋兰佩，风飘莲叶衣。坐石窥仙洞，
乘槎下钓矶。岭松千仞直，岩泉百丈飞。聊登平乐观，
遥望首阳薇。讵能同四隐，来参余万机’。”敻答帝诗，愿
时朝谒。帝大说，敕有司日给河东酒一斗，号之曰《逍
遥公》。

陈遣其尚书周弘正来聘，素闻敻名，请与相见，朝廷
许之。弘正乃造敻，谈谑盈日，恨相遇之晚。后请敻至
宾馆，敻时赴弘正，仍赠诗曰：“德星犹未动，真车讵肯
来。”其为时所钦挹如此。

《王褒传》：“大军征江陵，元帝授褒都督城西诸军事。褒
以文学雅见知，一旦委以总戎，深自勉励，尽忠勤之
节。被围之后，上下猜惧，元帝唯于褒深相委信。朱买
臣率众出宣阳之西门，与王师战，买臣大败，褒督进
不能禁，乃贬为护军将军。王师攻其外栅，城陷，褒从
元帝入子城，犹欲固守。俄而元帝出降，褒遂与众俱”
出，见柱国于谨，谨甚礼之。褒曾作《燕歌行》，妙尽关塞
寒苦之状，元帝及诸文士并和之，而竞为凄切之词，
至此方验焉。

《申徽传》：徽出为襄州剌史，时南方初附，旧俗官人皆
通饷遗。徽性廉慎，乃画杨震像于寝室以自戒。及代
还，人吏送者数十里不绝。徽自以无德于人，慨然怀
愧，因赋诗题于清水亭。长幼闻之，竞来就读，递相谓
曰：“此是申使君手迹。”并写诵之。

《隋书孙万寿传》：“万寿在齐，年十七，奉朝请。高祖受禅，
滕穆王引为文学。坐衣冠不整，配防江南，行军总管
宇文述，召典军书。万寿本自书生，从容文雅，一旦从
军，郁郁不得志，为五言诗赠京邑知友曰：‘贾谊长沙
国，屈平湘水滨。江南瘴疠地，从来多逐臣。粤余非巧
宦，少小拙谋身。欲飞无假翼，思鸣不值晨。如何载笔
士，翻作负戈人’。”飘飘如木偶，弃置同刍狗。失路乃西
浮，非狂亦东走。晚岁出函关，方春度京口。石城临兽
据，天津望牛斗。牛斗盛妖氛，枭獍已成群。郗超初入
幕，王粲始从军。裹粮楚山际，被甲吴江𣸣。吴江一浩
荡，楚山何纠纷。惊波上溅日，乔木下临云。系越恒资
辩，喻蜀几飞文。鲁连唯救患，吾彦不争勋，羁游岁月
久，归思常搔首。非关不树萱，岂为无杯酒，数载辞乡
县，三秋别亲友。壮志后风云，衰鬓先蒲柳。心绪乱如
丝，空怀畴昔时。昔时游帝里，弱岁逢知己。旅食南馆
中，飞盖西园里。河间本好书，东平唯爱士。英辩接天
人，清言洞名理。凤池时寓直，麟阁常游止。胜地盛宾
僚，丽景相携招，舟泛昆明水，骑指渭津桥。祓除临灞
岸，供帐出东郊。宜城酝始熟，《阳翟》曲新调。绕树乌啼
夜，雊麦雉飞朝。细尘梁下落，长袖掌中娇。懽娱三乐
至，怀抱百忧销。梦想犹如昨，寻思久寂寥。一朝牵世
网，万里逐波潮。回轮常自转，悬斾不堪摇。登高视襟
带，乡关白云外。回首望孤城，愁人益不平。华亭宵鹤
唳，幽“谷早莺鸣。断绝心难续，惝恍魂屡惊。群纪通家
好，邹鲁故乡情。若值南飞雁，时能访死生。”此诗至京，
盛为当时之所吟诵，天下好事者，多书壁而翫之。
《王胄传》：胄，大业初为著作佐郎，以文词为炀帝所重。
帝尝自东都还京师，赐天下大酺，因为五言诗，诏胄
和之。其词曰：“河洛称朝市，崤函寔奧区。周营曲阜作，
汉建奉春谟。大君苞二代，皇居盛两都。招摇正东指，
天驷迺西驱。展𫐉齐玉轪，式道耀金吾。千门驻罕罼，
四达俨车徒。是节春之暮，神皋华寔敷。皇情感时物，
睿思属枌榆。诏问百年老，恩隆五日酺。小人荷镕铸，
何由答大𬬻。”帝览而善之，因谓侍臣曰：“气高志远，归
之于胄。词清体润，其在世基”；意密理新，推庾自直，过
此者未可以言诗也。帝所有篇什，多令继和，与虞绰
齐名，同志友善。于时后进之士，咸以二人为准的。
《庾自直传》：“自直解属文，于五言诗尤善。性恭慎，不妄
交游，特为帝所爱。帝有篇章，必先示自直，令其诋诃，
自直所难，帝辄改之，或至于再三，俟其称善，然后方
出。”其见亲礼如此。

《杨素传》：“素尝以五言诗七百字赠播州刺史薛道衡，
词气宏拔，风韵秀上，亦为一时盛作。未几而卒。道衡
叹曰：‘人之将死，其言也善，岂若是乎’。”有集十卷。
《卢思道传》：思道解褐司空行参军，长兼员外散骑侍
郎，直中书省。文宣帝崩，当朝文士，各作挽歌十首，择
其善者而用之。魏收、阳休之、祖孝征等不过得三首，
唯思道独得八首，故时人称为“八米卢郎。”尝于蓟北
怅然感慨，为五言诗以见意，人以为工。数年，复为京
畿主簿，历主客郎、给事黄门侍郎，待诏文林馆。周武
帝平齐，授仪同三司，追赴长安，与同辈阳休之等数
人作《听蝉鸣》篇。思道所为，词意清切，为时所重。新野
庾信遍览诸同作者，而深叹美之。

《常得志传》：“京兆常得志，博学善属文，官至秦王记室。
及王薨，过故宫，为五言诗，辞理悲壮，甚为时人所重。”
《李密传》：“杨元感败，李密于村中变姓名，称刘智远，聚徒教授。经数月，密郁郁不得志，为五言诗曰：‘金风荡
初节，玉露凋晚林。此夕穷涂士，空轸郁陶心。眺听良
多感，慷慨独霑襟。霑襟何所为？怅然怀古意。秦俗犹
未平，汉道将何冀。樊哙市井徒，箫何刀笔吏。一朝时
运合，万古传名器。寄言世上雄，虚生真可愧’。”诗成而
泣下数行。时人有怪之者，以告太守赵，他县捕之，密
乃亡去。

《贺若弼传》：高祖拜弼为吴州总管，委以平陈之事。弼
忻然以为己任，与寿州总管源雄并为重镇。弼遗雄
诗曰：“交河骠骑幕，合浦伏波营。勿使麒麟上，无我二
人名。”

《史祥传》：“汉王谅作乱，祥讨平之，转太仆卿。帝赐祥诗
曰：‘伯煚朝寄重，夏侯亲遇深。贵耳唯闻古，贱目讵知
今。早𢷋劲草质，久有背淮心。扫逆黎山外，振旅河之。
阴功已书王府，留情太仆箴。祥上表辞谢，帝降手诏
曰：‘昔岁劳公问罪河朔，贼尔日塞两关之路，据仓阻
河，百姓胁从，人亦众矣。公竭诚奋勇，一举克定。《诗》不’’”
云乎：“丧乱既平，既安且宁。”非英才大略，其孰能与于
此邪？故聊示所怀，亦何谢也。

《虞世基传》：“世基仕陈，为尚书左丞。及陈灭归国，为通
直郎，直内史省，贫无产业，每佣书养亲，怏怏不平，尝
为五言诗以见意，情理凄切，世以为工。作者莫不吟
咏。”

《周罗㬋传》：罗㬋在陈为太子左卫率，信任逾重。时参
宴席，陈主曰：“周左率武将，诗每前成，文士何为后也？”
都官尚书孔范对曰：“周罗㬋执笔制诗，还如上马入
阵，不在人后。”自是益见亲礼。

《薛道衡传》：武平初，诏与诸儒修定三礼，除尚书左外
兵郎。陈使傅縡聘齐，以道衡兼主客郎接对之。縡赠
诗五十韵，道衡和之，南北称美。魏收曰：“傅縡所谓以
蚓投鱼耳。”

《牛弘传》：炀帝之在东宫也，数有诗书遗弘，弘亦有答。
及嗣位之后，尝赐弘诗曰：“晋家山吏部，魏世卢尚书。
莫言先哲异，奇才并佐余。学行敦时俗，道素乃冲虚。
纳言云阁上，礼仪皇运初。彝伦欣有叙，垂拱事端居。”
其同被赐诗者，至于文词赞扬，无如弘美。

《于仲文传》：“辽东之役，仲文率军指乐浪道，军次乌骨
城，仲文简羸马驴数千，置于军后。既而率众东过，高
丽出兵掩袭辎重，仲文回击，大破之鸭绿水，高丽将
乙支文德诈降，来其营，仲文先奉密旨，若遇高元及
文德者，必擒之。至是文德来，仲文将执之，时尚书右
丞刘士龙为慰抚使，固止之，仲文遂舍文德，寻悔，遣”
人绐文德曰：“更有言议，可复来也。”文德不从，遂济。仲
文选骑渡水追之，每战破贼。文德遗仲文诗曰：“神策
究天文，妙筭穷地理。战胜功既高，知足愿云止。”仲文
答书谕之，文德烧栅而遁。

《西墅记》谭：隋炀帝作诗，有押“泥”字者，群臣皆以为难
和。薛道衡后至，诗成，有“空梁落燕泥”之句，帝恶其出
己上，因事诛之。临刑问道：得“‘空梁落燕泥’否？”

《琅嬛记》：谢秘书平生不嗜书，独爱沈约集，行立坐卧
靡不讽咏。薛道衡戏曰：“沈郎书真可秘邪？”谢犹以为
未足尊崇沈，遂独构一室，四壁写沈诗，案头席上写
作小卷及册子甚夥，不复杂一他书，大书于额曰：“沈
郎书室。”

《读书镜》：“蔡允恭工诗，隋炀帝有所赋，必令吟讽，遣教
宫人。恭甚耻之。”

《五色线启颜录》：“卢思道尝与庾知礼作诗，已成，而思
道未就。知礼白思道曰：‘自许编苕疾，嫌他织锦迟’。”
《唐书褚亮传》：“亮字希明，杭州钱塘人。曾祖湮，父玠，皆
有名梁陈间。亮少警敏，博见图史，一经目，辄志于心。
年十八，诣陈仆射徐陵，陵与语，异之。后主召见，使赋
诗。江总诸词人在席，皆服其工。”

《虞世南传》：帝尝作宫体诗使赓和，世南曰：“圣作诚工，
然体非雅正，上之所好，下必有甚者。臣恐此诗一传，
天下风靡，不敢奉诏。”帝曰：“朕试卿耳。”赐帛五十疋。帝
数出畋猎，世南以为言，皆蒙嘉纳。尝命写《列女传》于
屏风，于时无本，世南暗疏之，无一字谬。帝每称其五
绝：一曰德行，二曰忠直，三曰博学，四曰文词，五曰书
翰。世南始学《书》于浮屠智，永，究其法，为世秘爱。贞观
十二年致仕，授银青光禄大夫，弘文馆学士如故，禄
赐防阁视京官职事者。卒，年八十一，诏陪葬昭陵，赠
礼部尚书，谥曰文懿。帝手诏魏王泰曰：“世南于我犹
一体，拾遗补阙，无日忘之。”盖当代名臣，人伦准的。今
其云亡，石渠东观中无复人矣。后帝为诗一篇，述古
兴亡，既而叹曰：“锺子期死，伯牙不复鼓琴。朕此诗将
何所示邪？”敕起居郎褚遂良即其灵坐焚之。

《李百药传》：“百药进左庶子、宗正卿，爵为子。久之，固乞
致仕。帝尝与偕赋《帝京篇》，叹其工，手诏曰：‘卿何身老
而才之壮，齿宿而意之新乎？卒年八十四，谥曰康。百
药，名臣子，才行世显，为天下推重。侍父母丧还乡，徒

讽之。

《杨师道传》：师道改工部尚书，复为太常卿。师道善草
隶，工诗，每与有名士燕集，歌咏自适。帝见其诗，为擿
讽嗟赏。后赐宴，帝曰：“闻公每酣赏捉笔赋诗如宿构
者，试为朕为之。”师道再拜，少选辄成，无所窜定，一坐
嗟伏。

《魏徵传》：帝宴群臣积翠池，酣乐赋诗，征赋西汉，其卒
章曰：“终藉叔孙礼，方知皇帝尊。”帝曰：“征言未尝不约
我以礼。”

《杜淹传》：“王世充僭号，署少吏部，颇亲近用事。洛阳平，
不得调，欲往事隐太子。时封伦领选，以谂房元龄。元
龄恐失之，白秦王，引为天策府兵曹参军，文学馆学
士。尝侍宴，赋诗尤工，赐银钟。”

《萧瑀传》：“瑀罢为太子少傅，加特进，复为太常卿，拜河
南道巡省大使。贞观九年，复参预政事。帝曰：‘武德季，
太上皇有废立议，朕挟不赏之功，于昆弟弗见容。瑀
于尔时不可以利怵死，惧社稷臣也’。因赐诗曰：‘疾风
知劲草，板荡识诚臣’。又曰：‘瑀守道耿介，古无以过。然
善恶太明，或有时而失’。瑀顿首谢曰：既蒙教，又许以”
忠亮，虽死日犹生年也。魏徵曰：“臣有逆众持法，主恕
之以公；孤特守节，主恕之以介。昔闻其言，乃今见之。
使瑀不遇陛下，庸能自保邪？”

《上官昭容传》：“昭容名婉儿，西台侍郎仪之孙。父廷芝，
与仪死武后时。母郑太常少卿休远之姊。婉儿始生，
与母配掖廷。天性韶警，善文章。年十四，武后召见，有
所制作，若素构。自通天以来，内掌诏命，掞丽可观。尝
忤旨当诛，后惜其才，止黥而不杀也。然群臣奏议及
天下事皆与之。帝即位，大被信任，进拜昭容，封郑沛”
国夫人。婉儿通武三思，故诏书推右武氏，抑唐家节
愍，太子不平，及举兵叩肃章门索婉儿，婉儿曰：“我死
当次索皇后大家矣。”以激怒帝。帝与后挟婉儿登元
武门避之，会太子败，乃免。婉儿劝帝侈大书馆，增学
士员，引大臣名儒充选。数赐宴赋诗，君臣赓和。婉儿
常代帝及后长宁、安乐二主，众篇并“作，而采丽益新。
又差第群臣所赋，赐金爵。故朝廷靡然成风。当时属
辞者大抵虽浮靡，然所得皆有可观，婉儿力也。”
《宋之问传》：“之问字延清，一名少连，汾州人。父令文，高
宗时为东台详正学士。之问伟仪貌，雄于辩，甫冠，武
后召与杨炯分直习艺馆。累转尚方监丞，左奉宸内
供奉。武后游洛南、龙门，诏”从臣赋诗。左史东方虬诗
先成，后赐锦袍。之问俄顷献后，览之嗟赏，更夺袍以
赐。于时张易之等烝昵宠甚，之问与阎朝隐、沈佺期、
刘允济倾心媚附。易之所赋诸篇，尽之问、朝隐所为。
魏建安后汔江左诗律屡变，至沈约、庾信，以音韵相
婉附，属对精密；及之问、沈佺期，又加靡丽，回忌声病，
约句准篇，如锦绣成文。学者宗之，号为沈、宋。语曰：“苏、
李居前，沈、宋比肩。”谓苏武、李陵也。

《杜审言传》：审言免官还东都，后武后召审言将用之，
问曰：“卿喜否？”审言蹈舞谢。后令赋欢喜诗，叹重其文，
授著作佐郎。

《陈子昂传》：子昂轻财好施，笃朋友，与陆馀庆、王无竞、
房融、崔泰之、卢藏用、赵元最厚。唐兴，文章承徐、庾馀
风，天下祖尚，子昂始变雅正。初为感遇诗三十八章，
王适曰：“是必为海内文宗。”乃请交。子昂所论著，当世
以为法。

《郭震传》：“震字元振，为通泉尉。任侠使气，拨去小节。尝
盗铸及掠卖部中口千馀，以饷遣宾客，百姓厌苦。武
后知所为，召欲诘，既与语，奇之，索所为文章，上《宝剑
篇》，后览嘉叹，诏示学士李峤等，即授右武卫铠曹参
军。”

《王勃传》：“勃既废，客剑南，尝登葛愦山，旷望慨然，思诸
葛亮之功，赋诗见情。”

《李日知传》：景龙初，同中书门下平章事，转御史大夫，
仍知政事。初，安乐公主馆第成，中宗临幸，燕从官赋
诗，日知卒章，独以规诫。睿宗他日谓曰：“向日虽朕亦
不敢谏，非君挺直何能尔。”即拜侍中。

《张说传》：说坐累徙岳州，停实封。说既失执政意，内自
惧，雅与苏瓌善，时瓌子颋为相，因作《五君咏》献颋，其
一，纪瓌也。候瓌忌日致之。颋览诗呜咽。未几见帝，陈
说忠謇有勋，不宜弃外。遂迁荆州长史。说既谪岳州，
而诗益凄惋，人谓得江山助云。

《崔湜传》：湜执政时，年三十八，尝暮出端门，缓辔讽诗。
张说见之叹曰：“文与位固可致，其年不可及也。”
弟液，字润甫，尤工五言诗。湜叹，因字呼曰：“海子，我家
龟龙也。”

《吕向传》：天子数校猎渭川，向献诗规讽，进左补阙。
《席豫传》：帝尝登朝元阁赋诗，群臣属和，帝以豫诗最
工，诏曰：“诗人之冠冕也。”

《孟浩然传》：“浩然字浩然，襄州襄阳人。少好节义，喜振
人患难，隐鹿门山。年四十乃游京师。尝于太学赋诗一座嗟伏，无敢抗。张九龄、王维雅称道之。维私邀入
内署，俄而元宗至，浩然匿床下，维以实对，帝喜曰：‘朕
闻其人而未见也，何惧而匿’？诏浩然出。帝问其诗，浩
然再拜，自诵所为，至‘不才明主弃’之句。帝曰：‘卿不求
仕而朕未尝弃卿，奈何诬我’”因放还。

崔颢者，亦擢进士第，有文无行，好蒱博，嗜酒，娶妻惟
择美者，俄又弃之。凡四五娶，终司勋员外郎。初，李邕
闻其名，虚舍邀之。颢至，献诗，首章曰：“十五嫁王昌。”邕
叱曰：“小儿无礼！”不与接而去。

《李泌传》：“泌待诏翰林，仍供奉东宫，皇太子遇之厚，尝
赋诗讥诮杨国忠、安禄山等。国忠疾之，诏斥置蕲春
郡。”

《王维传》：“维字摩诘。九岁知属辞，与弟缙齐名，资孝友。
开元初，擢进士，调大乐丞，坐累为济州司仓参军。张
九龄执政，擢右拾遗，历监察御史。母丧，毁几不生。服
除，累迁给事中。安禄山反，元宗西狩，维为贼得，以药
下利阳喑。禄山素知其才，迎置洛阳，迫为给事中。禄
山大宴凝碧池，悉召棃园诸工合乐，诸工皆泣。维闻”
悲甚，赋诗悼痛。贼平，皆下狱。或以诗闻行在，时缙位
已显，请削官赎维罪。肃宗亦自怜之，下迁太子中允。
《高适传》：适年五十始为诗即工，以气质自高，每一篇
已，好事者辄传布。

《严武传》：梓州刺史章彝始为武判官，因小忿杀之。房
琯以故宰相为巡内刺史，武慢倨不为礼，最厚杜甫，
然欲杀甫数矣。《李白为蜀道难》者，为房与杜危之也。
《杜甫传》：甫旷放不自检，好论天下大事，高而丕切，少
与李白齐名，时号“李杜。”尝从白及高适过汴州，酒酣
登吹台，慷慨怀古，人莫测也。数尝寇乱，挺节无所污，
为歌诗伤时桡弱，情不忘君，人怜其忠云。

《卢纶传》：“‘纶字允言，河中蒲人。避天宝乱，客鄱阳。大历
初，数举进士，不入第。元载取纶文以进，补阌乡尉，累
迁监察御史，辄称疾去。坐与王缙善，久不调。浑瑊镇
河中，辟元帅判官，累迁检校户部郎中。尝朝京师，是
时舅韦渠牟得幸，德宗表其才，召见禁中，帝有所作，
辄使赓和。异日问渠牟：卢纶、李益何在’？答曰：‘纶从浑’”
瑊在河中驿召之，会卒。纶与吉中孚、韩翃、钱起、司空
曙、苗发、崔峒、耿𣲗、夏侯审、李端，皆能诗齐名，号大历
十才子。宪宗诏中书舍人张仲素访集遗文，文宗尤
爱其诗，问宰相：“纶文章几何，亦有子否？”李德裕对：“纶
四子：简能、简辞、弘正、简求，皆擢进士第，在台阁”，帝遣
中人悉索家笥，得诗五百篇以闻。

韩翃，字君平，南阳人。侯希逸表佐淄青幕府，府罢，十
年不出。李勉在宣武，复辟之，俄以驾部郎中知制诰。
时有两韩翃，其一为刺史，宰相请孰与，德宗曰：“与诗
人韩翃。”

钱起，吴兴人。天宝中举进士，与郎士元齐名。时语曰：
“前有沈、宋，后有钱、郎。”

李端，赵州人。始，郭暧尚昇平公主，主贤明有才思，尤
招纳士，故端等多从暧游。暧尝进官，大集客，端赋诗
最工。钱起曰：“素为之，请赋起姓。”端立献一章，又工于
前，客乃服，主赐帛百。

《韦皋传》：皋僚掾官虽显，不使还朝，即署属州刺史。自
以侈横，务盖藏之，故刘辟阶其厉，卒以叛。朝廷欲追
绳其咎，而不与皋者，诋所进兵皆镂“定秦”字。有陆畅
者上言：“臣向在蜀，知‘定秦者，匠名也’。”由是议息。畅字
达夫，皋雅所厚礼。始天宝时，李白为《蜀道难》篇以斥
严武，畅更为《蜀道易》以美皋焉。

《张建封传》：建封十三年来朝，帝不待日，召见延英殿，
诏会朝赴大夫班，以示殊宠。建封赋《朝天行》以献。帝
眷遇异等，赐名马珍具。已，赐宴曲江，特诏与宰相同
榻食。其还镇，帝赋诗以饯。于时虽马燧、浑瑊、刘元佐、
李抱真等勋宠卓越，未有以诗饯者。帝又使左右以
所持鞭赐之曰：“卿节谊岁寒弗渝，故用此为况。”建封
又赋诗以自警励。

《刘太真传》：“太真，宣州人，善属文，师兰陵萧颖士，举高
第进士，淮南陈少游表为掌书记。尝以少游拟桓文，
为义士所訾。兴元初，为河东宣慰赈给使，累迁刑部
侍郎。德宗以天下平，贞元四年九月，诏群臣宴曲江，
自为诗，敕宰相择文人赓和。李泌等请群臣皆和，帝
自第之，以太真、李纾等为上，鲍防、于邵等次之，张濛”
等为下。与择者四十一人，惟泌、李晟、马燧三宰相，无
所差次。

《韦渠牟传》：“渠牟为四门博士。贞元十二年，德宗诞日，
诏给事中徐岱、兵部郎中赵需、礼部郎中许孟容与
渠牟及佛老二师，并对麟德殿，质问大趣。渠牟有口
辩，虽于三家未究解，然答问锋生，帝听之意动。迁秘
书郎，进诗七百言。未浃旬，擢右补阙内供奉。”

《秦系传》：“系与刘长卿善，以诗相赠答。”权德舆曰：“长卿
自以为五言长城，系用偏师攻之，虽老益壮。”

《李益传》：“益故宰相揆族子，于诗尤所长。贞元末，名与
宗人贺相埒。每一篇成，乐工争以赂求取之，被声歌供奉天子。至《征人》《早行》等篇，天下皆施之图绘。同辈
行稍稍进显，益独不调，郁郁去游燕。刘济辟置幕府，
进为营田副使。尝与济诗语怨望。宪宗雅知名，召为
秘书少监，集贤殿学士。自负才，凌藉士众，不能堪谏”
官因暴幽州时怨望语，诏降秩，俄复旧官。

《裴度传》：“度真拜中书令，卧家未克谢，有诏先给俸料。
上已宴群臣曲江，度不赴，帝赐诗曰：‘注想待元老，识
君恨不早。我家柱石衰，忧来学丘祷’。别诏曰：‘方春，慎
疾为难，勉医药自持。朕集中欲见公诗，故示此，异日
可进使者’。及门而度薨，年七十六。帝闻震悼，以诗置
灵几。”

《孟郊传》：郊调溧阳尉，县有投金濑、平陵城，林薄蒙翳，
下有积水，郊间往坐水旁，裴回赋诗，而曹务多废，令
白府以假尉代之，分其半奉郑馀庆为东都留守，署
水陆转运判官。馀庆镇兴元，奏为参谋。卒年六十四，
张籍谥曰贞曜先生。郊为诗有理致，最为愈所称，然
思苦奇涩。李观亦论其诗曰：“高处在古无上，平处下
顾二谢云。”

《张籍传》：“籍为诗长于乐府，多警句。”

《卢仝传》：“仝居东都，愈为河南令，爱其诗，厚礼之。仝自
号玉川子，尝为月蚀诗，以讥切元和逆党，愈称其工。
时又有贾岛、刘义，皆韩门弟子。岛字浪仙，范阳人。初
为浮屠，名无本。来东都时，洛阳令禁僧午后不得出。
岛为诗自伤，愈怜之，因教其为文，遂去浮屠，举进士。
当其苦吟，虽逢值公卿贵人，皆不之觉也。一日，见京”
兆尹跨驴不避，謼诘之，久乃得释。

《刘义传》：“义者，亦一节士，少放肆为侠行，因酒杀人亡
命。会赦出，更折节读书，能为歌诗。然恃故时所负，不
能俯仰贵人，常穿屐破衣。闻韩愈接天下，士步归之，
作《冰柱》《雪车》二诗，出卢仝、孟郊右。”

《李贺传》：“贺字长吉，系出郑王后。七岁能辞章。韩愈、皇
甫湜始闻未信，过其家，使贺赋诗，援笔辄就，如素构，
自目曰‘高轩过。二人大惊，自是有名。为人纤瘦，通眉，
长指爪，能疾书。每旦日出，骑弱马，从小奚奴背古锦
囊，遇所得句，书投囊中。未始先立题，然后为诗，如它
人牵合程课者。及暮归，足成之。非大醉吊丧日，率如’”
此过，亦不甚省。母使婢探囊中，见所书多，即怒曰：“是
儿要呕出心乃已耳。”贺辞奇诡，所得皆惊迈，绝去翰
墨畦迳，当时无能效者。乐府数十篇，《云韶》诸工皆合
之弦管。为协律郎，卒，年二十七。与游者权璩、杨敬之、
王恭元，每撰著，时为所取去。贺亦早世，故其诗歌世
传者鲜焉。

《刘禹锡传》：“禹锡贬连州刺史，未至，斥朗州司马。州接
夜郎诸夷，风俗陋甚，家喜巫鬼，每祠，歌《竹枝》，鼓吹裴
回，其声伧儜。禹锡谓屈原居沅、湘间，作九歌，使楚人
以迎送神。乃倚其声作《竹枝辞》十馀篇。于是武陵夷
俚悉歌之。”

禹锡补远州刺史，久之，召还。宰相欲任南省郎，而禹
锡作《元都观看花君子》诗，语讥忿，当路者不喜，出为
播州刺史。后由和州刺史入为主客郎中，复作《游元
都》诗，且言：“始谪十年，还京师，道士植桃，其盛若霞，又
十四年过之，无复一存，唯兔葵燕麦动摇春风耳。”以
诋权近，闻者益薄其行。禹锡恃才而废，褊心不能无
怨望。年益晏，偃蹇寡所合，乃以文章自适。素善诗，晚
节尤精，与白居易酬复颇多。居易以诗自名者，尝推
为“诗豪”，又言“其诗在处应有神物护持。”

《白居易传》：居易于文章精切，然最工诗。初颇以规讽
得失，及其多更下偶俗好，至数千篇。当时士人争传。
鸡林行贾售其国相，率篇易一金。甚伪者相辄能辨
之。初与元稹酬咏，故号“元白。”稹卒，又与刘禹锡齐名，
号“刘白。”其始生七月能展书，姆指之无两字，虽试百
数不差。九岁暗识声律，其笃于文章，盖天禀然。
《元稹传》：“‘稹，元和末，召拜膳部员外郎。稹尢长于诗，与
居易名相埒，天下传讽，号元和体，往往播乐府。穆宗
在东宫，妃嫔近习皆诵之，宫中呼元才子’。稹之谪江
陵，善监军崔潭峻。长庆初，潭峻方亲幸，以稹歌词数
十百篇奏御。帝大悦，问：稹今安在？曰：‘为南宫散郎’。即
擢祠部郎中，知制诰。稹在越时，辟窦巩。巩”，天下工为
诗，与之酬和，故镜湖秦望之奇益传，时号“兰亭绝唱。”
《渤海敬王奉慈传》：“奉慈七世孙戡，字定臣。幼孤，年十
岁，所即好学。大寒掇薪自炙，夜无然膏，𪐝念所记。年
二十六，明经，举进士，就礼部试吏，唱名乃入。戡耻之，
明日径返江东，隐阳羡里。阳羡民有斗争不决，不之
官，而诣戡以辨，凡论著数”百篇，常恶元和有元白诗，
多纤艳不逞，而世竞重之，乃集诗人之类夫古者断
为《唐诗》，以讥正其失云。

《魏国宪穆公主传》：“公主始封义阳，下嫁王士平。主恣
横不法，帝幽之禁中，锢士平于第。久之，拜安州刺史。
坐交中人，贬贺州司户参军。门下客蔡南史：独孤申
叔为主作团雪散雪，辞状离旷意。帝闻，怒，捕南史等
逐之，几废进士科《杨收传》：“收字藏之，自言隋越国公素之裔，世居冯翊。
父遗直，德宗时以上书阙下，仕为”濠州录事参军，客
死姑苏。收七岁而孤，处丧若成人。母长孙亲授经，十
三通大义，善属文辞，所赋辄就，吴人号神童。里人多
造门观赋诗，至压败其藩。收嘲之曰：“尔非羸角者，奚
用触吾藩”切当率类此。

《柳公权传》：公权改右司郎中、弘文馆学士。文宗复召
侍书，迁中书舍人，充翰林书诏学士。尝夜召对子亭，
烛穷而语未尽，宫人以蜡液濡纸继之。从幸未央宫，
帝驻辇曰：“朕有一喜，边戍赐衣久不时，今中春而衣
已给。”公权为数十言称贺，帝曰：“当贺我以诗。”宫人迫
之，公权应声成文，婉切而丽，诏令再赋，复无停思。天
子甚悦，曰：“子建七步，尔乃三焉。”文宗尝召与联句，帝
曰：“人皆苦炎热，我爱夏日长。”公权属曰：“薰风自南来，
殿阁生微凉。”它学士亦属继，帝独讽公权者，以为词
情皆足，命题于殿壁，字率径五寸。帝叹曰：“锺、王无以
尚也。”

《郑覃传》：“覃同中书门下平章事。帝坐延英论诗工否，
覃曰：孔子所删，三百篇是已，其非雅正者，乌足为天
子道哉！夫风大小雅，皆下剌上之变，非上化下为之。
故王者采诗，以考风俗得失。若陈后主、隋炀帝，特能
诗之章解，而不知王术，故卒归于乱。章什𬣡𬣡，愿陛
下不取也。”

《郑綮传》：“綮改国子祭酒，议者不直，复还常侍。大顺后，
王政微，綮每以诗谣托讽中，人有诵之天子前者。昭
宗意其有所蕴未尽，因有司上班簿，遂署其侧曰：‘可
礼部侍郎同中书门下平章事’。”綮本善诗，其语多俳
谐，故使落调，世共号“郑五歇后体。至是省史走其家
上谒，綮笑曰：‘诸君误矣，人皆不识字，宰相亦不及我’。
史言不妄。”俄闻制诏下，叹曰：“万一然，笑杀天下人！”既
视事，宗戚诣庆，搔首曰：“歇后郑五作宰相，事可知矣。”
固让，不听。

《李频传》：“频字德新，睦州寿昌人。少秀悟，逮长，庐西山，
多所记览。其属辞于诗尤长。与里人方干善。给事中
姚合名为诗，士多归重，频走千里丐其品，合大加奖
挹，以女妻之。